"הפעילות הראשונה שלנו הייתה איסוף והעברת צעצועים לילדים שבמקלטים בקיבוץ כפר עזה", מספרת גלית חיים, מהמניין המשפחתי-קונסרבטיבי. "אני לומדת בירושלים קורס 'מקהילים' של התנועה המסורתית ודרך אחת העמיתות בקורס, ממושב עין הבשור שבעוטף עזה, שמענו שצריכים צעצועים במקלטים בדרום. פנינו למשפחות ילדי חלו"ם, לחברים ולשכנים ואספנו כמות יפה של צעצועים. בעזרתו של בועז הרץ, תושב כפר ורדים ומנהל סניף אגד בנהריה, הצלחנו להעביר במהירות את הצעצועים לילדי קיבוץ כפר עזה ששהו במקלטים תקופה ארוכה".
המשך הפעילות הסולידארית הייתה עם העברת 600 חבילות ומכתבים לחיילי פלחה"ן גולני. להכנת החבילות נרתמה כל מערכת החינוך, המניין המשפחתי וכמובן שדינה להב, רכזת אימוץ החיילים בכפר ורדים.
"בקורס בירושלים משתתפות איתי גם חברות מבאר שבע ועומר", ממשיכה גלית חיים. "הן אמרו שלי שהמשפחות בדרום זקוקות להתרעננות של יותר מכמה שעות. הרמתי טלפון לאבא שלי, שהיה יו"ר הקהילה בניו-ג'רסי, שהצליח לגייס תוך זמן קצר תרומה של 2,000 דולר. החלטנו לממן, באופן חלקי, אירוח של תושבי הדרום בצימרים בכפר. בעלי הצימרים נענו ברובם לפנייתנו לארח את תושבי הדרום במחירי עלות, ולשמחתנו גם המועצה נרתמה לעניין ובתי עסק רבים באזור הציעו שירותים בחינם או בהנחה יפה.
התארחו שמונה משפחות מבאר שבע ועומר אצל 'יהודית בכפר', 'בית הלפגוט', איריס רבינוביץ, אביבה וסמי סיסו ממעונה, נורית ויוסי דניאל, 'על גג העולם' ו'הזמן הכפרי'. חלק מהאורחים השתתף בתפילות של המניין בסוף השבוע, וגם סיון יחיאלי ביקר אותנו ביום שישי, להודות לנו ולברך את האורחים".
לדברי גלית חיים, מכיוון שנשאר כסף מהתרומה שגויסה, למרות הרגיעה בדרום, גם בשבת הקרובה יתארחו בכפר ורדים תושבי הדרום ולפי שעה מתוכננים ללון ב"בית הלפגוט", ב"סוויטה בהר" ואצל משפחת סיסו במעונה".